### NN 144/2021 (27.12.2021.), Odluka o naknadi za razvoj društva Komunalno Duga Resa d.o.o., Duga Resa

Komunalno Duga Resa d.o.o.

2485

Na temelju članka 52. Zakona o financiranju vodnog gospodarstva (»Narodne novine« 153/2009, 90/2011, 56/213, 154/2014, 119/2015, 12/2016, 127/2017, 66/2019), članka 23. stavka 1. Zakona o vodnim uslugama (»Narodne novine« 66/19) te članka 18. Društvenog ugovora Komunalnog Duga Resa d.o.o. od 14. 10. 2021. godine, Skupština trgovačkog društva Komunalno Duga Resa d.o.o. na 4. sjednici u 2021. godini održanoj 22. prosinca 2021. godine donijela je

ODLUKU

O NAKNADI ZA RAZVOJ

Članak 1.

Ovom se Odlukom određuje obveza plaćanja naknade za razvoj na području nadležnosti javnog isporučitelja vodne usluge trgovačkog društva Komunalno Duga Resa društvo s ograničenom odgovornošću za vodne djelatnosti, Duga Resa, Kolodvorska 1 (u daljnjem tekstu: Isporučitelj), obveznik plaćanja naknade za razvoj, osnovica, način i rokovi uplate naknade za razvoj, namjene kojima služi prihod od naknade za razvoj, visina te nadzor nad obračunom i naplatom naknade za razvoj.

Ova Odluka o naknadi za razvoj donosi se za razdoblje važenja plana gradnje komunalnih vodnih građevina (2022. – 2025. godine).

Članak 2.

Obračun i naplata naknade za razvoj u interesu je jedinica lokalne samouprave na vodoopskrbnom području Isporučitelja.

Područje nadležnosti Isporučitelja obuhvaća područja jedinica lokalne samouprave, odnosno sljedećih gradova i općina: Grada Duge Rese, Općine Barilović, Općine Bosiljevo, Općine Generalski Stol, Općine Krnjak i Općine Netretić.

Naknada za razvoj prihod je Isporučitelja.

Članak 3.

Obveznik plaćanja naknade za razvoj je obveznik plaćanja cijene vodne usluge uz koju se obračunava naknada za razvoj.

Članak 4.

Osnovica za obračun naknade za razvoj je jedinica mjere isporučene vodne usluge, odnosno jedan metar kubni isporučene vode (1 m3).

Članak 5.

Naknada za razvoj obračunava se putem računa za vodnu uslugu na kojima se zasebno iskazuje.

Ukupan iznos naknade za razvoj koju je obveznik plaćanja dužan platiti predstavlja umnožak količine isporučene vodne usluge i iznosa naknade za razvoj utvrđene člankom 6. ove Odluke.

Iznos naknade za razvoj ne podliježe obvezi obračunavanja poreza na dodanu vrijednost.

Članak 6.

Naknada za razvoj uvodi se u različitim visinama na području pojedinih jedinica lokalne samouprave na vodoopskrbnom području Isporučitelja.

Naknada za razvoj sastoji se od zajedničkog dijela naknade za razvoj i posebnog dijela naknade za razvoj.

Zajednički dio naknade za razvoj plaćaju svi obveznici naknade za razvoj na cijelom vodoopskrbnom području, a prihodi od nje koriste se za dijelove sustava javne vodoopskrbe i/ili sustava javne odvodnje koji služe korisnicima vodnih usluga na cijelom vodoopskrbnom području ili njegovu pretežitom dijelu.

Prihod od zajedničkog dijela naknade za razvoj koristi se sukladno planu gradnje komunalnih vodnih građevina prema načelu prvenstva u potrebi i načelu solidarnosti.

Zajednički dio naknade za razvoj iznosi:

– 0,50 kn/m³, u svrhu provođenja projekta sanacije gubitaka i rekonstrukcije sustava vodoopskrbe i odvodnje na vodoopskrbe području, a obveznici plaćanja su svi korisnici sustava javne vodoopskrbe, odnosno javne odvodnje.

Posebni dio naknade za razvoj plaća se na području određene jedinice lokalne samouprave, a prihodi od nje koriste se za razvoj dijelova sustava javne vodoopskrbe i/ili sustava javne odvodnje koji služe isključivo korisnicima vodnih usluga na području te jedinice lokalne samouprave.

Posebni dio naknade za razvoj iznosi:

– za područje Grada Duge Rese u iznosu od 2,50 kn/m3 za korisnike kategorije domaćinstvo te 3,50 kn/m3 za korisnike kategorije gospodarstvo, a koji prihod se koristi za otplatu anuiteta po Ugovoru o kreditu HABOR-a broj: PKL-01/07 od 1. 3. 2007. godine i Dodatka III Ugovora o kreditu HBOR-a, broj: PKL-01/07 od 10. 2. 2017. godine, i to za:

• nastavak izgradnje vodoopskrbnog sustava na području Grada Duge Rese,

• izgradnju sustava odvodnje naselja Donje Mrzlo Polje Mrežničko,

• izgradnju sustava odvodnje naselja Belavići te

• izgradnju nove i sanaciju postojeće komunalne vodne infrastrukture na području Grada Duge Rese, odnosno ostale projekte naznačene u planu gradnje komunalnih vodnih građevina.

– za područje Općine Netretić u iznosu od 1,50 kn/m3 za sve kategorije korisnika, a koji prihod se koristi za troškove gradnje i projektiranja slijedećih komunalnih vodnih građevina:

• Sufinanciranje izrade koncepcijskog rješenja vodoopskrbe;

• Glavni projekt odvodnje u Vinskom Vrhu;

• Izgradnja crpnih stanica za povećanje tlaka na vodovodnoj mreži na području Općine Netretić;

• Izgradnja priključnog vodovoda Baići – Pavičići;

• Dovršetak izgradnje vodovoda u Kunićima – dionica 1184 m;

• Izrada projektne dokumentacije za sanaciju vodocrpilišta Popšćak;

• Izgradnja vodovodnog priključka za Radnu zonu Maletići;

• Izgradnja vodovodnog priključka Culibrki;

• Izgradnja hidrostanice Vukova Gorica;

• Izgradnja hidrostanice Vinski Vrh;

• Dovršetak izgradnje vodovoda u Kunićima dionica 200 m;

• Projekt izvedbe bunara u Završju Netretićkom;

• Izgradnja, odnosno sanacija hidrantske mreže;

• Projektiranje i izgradnja spojnog cjevovoda od čvora (naplatne postaje) Novigrad do naselja Novigrad na Dobri;

• ostali projekti naznačeni u planu gradnje komunalnih vodnih građevina.

– za područje Općine Bosiljevo u iznosu od 0,50 kn/m3 za sve kategorije korisnika, a koji prihod se koristi za troškove gradnje i projektiranja slijedećih komunalnih vodnih građevina:

• Sanacija dijela vodovoda na području Općine i ugradnja protupožarnih hidranata

• Projekt izvedbe bunara u Završju Netretićkom,

• ostali projekti naznačeni u planu gradnje komunalnih vodnih građevina.

– za područje Općine Krnjak u iznosu od 0,50 kn/m3 za sve kategorije korisnika, a koji prihod se koristi za troškove gradnje i projektiranja komunalnih vodnih građevina sukladno Planu gradnje komunalnih vodnih građevina.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno planu gradnje komunalnih vodnih građevina odnosno za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga, koji se donose u skladu sa zakonom kojim se uređuju vodne usluge.

Članak 8.

Prikupljanje sredstava od naknade za razvoj te namjensko trošenje tih sredstava sukladno namjenama utvrđenim u članku 6. ove Odluke obavlja Isporučitelj.

Prava i obveze Isporučitelja u smislu stavka 1. ovog članka podrazumijevaju:

• prikupljanje sredstava od naknade za razvoj,

• korištenje prikupljenih sredstva od naknade za razvoj za podmirenje obveza nastalih u realizaciji projekata komunalnih vodnih građevina,

• vođenje evidencije o prikupljenim i utrošenim sredstvima naknade za razvoj,

• izrađivanje i dostavljanje šestomjesečnih i godišnjih izvješća o obračunatim iznosima naknade za razvoj te o prikupljenim i utrošenim sredstvima od naknade za razvoj jedinicama lokalne samouprave na području nadležnosti Isporučitelja,

• izrađivanje i dostavljanje pojedinačnog izvješća o prikupljenim sredstvima od naknade za razvoj i utrošenim sredstvima naknade za svaki projekt komunalnih vodnih građevina na zahtjev jedinica lokalne samouprave na području nadležnosti Isporučitelja,

• izrađivanje i predlaganje plana gradnje komunalnih vodnih građevina.

Članak 9.

Nadzor nad obračunom i naplatom naknade za razvoj obavljaju nadležni odjeli jedinica lokalne samouprave na vodoopskrbnom području Isporučitelja.

Članak 10.

Isporučitelj će ovu Odluku dostaviti Vijeću za vodne usluge u roku od 5 (pet) dana od dana donošenja.

Članak 11.

Stupanjem na snagu ove Odluke prestaju važiti:

Odluka o obračunu i naplati naknade za razvoj Gradskog vijeća Grada Duge Rese od 17. 5. 2012. godine klasa: 400-08/12-01/12

Odluka o izmjeni i dopuni Odluke o obračunu i naplati naknade za razvoj Gradskog vijeća Grada Duge Rese od 20. 9. 2018. godine klasa: 400-28/18-01/19

Odluka o obračunu i naplati naknade za razvoj Općinskog vijeća Općine Netretić od 1. 12. 2016. godine klasa: 325-08/16-01/03

Odluka o izmjeni Odluke o obračunu i naplati naknade za razvoj Općinskog vijeća Općine Netretić od 2. 5. 2018. godine, klasa: 325-08/18-01/04

Odluka o izmjeni Odluke o obračunu i naplati naknade za razvoj Općinskog vijeća Općine Netretić od 30. 1. 2019. godine, klasa: 325-08/19-01/02

Odluka o izmjenama Odluke o obračunu i naplati naknade za razvoj Općinskog vijeća Općine Netretić od 23. 12. 2019. godine, klasa: 325-08/19-02/11

Odluka o izmjeni Odluke o obračunu i naplati naknade za razvoj Općinskog vijeća Općine Netretić od 8. 6. 2020. godine, klasa: 325-28/20-01/02

Odluka o obračunu i naplati naknade za razvoj Općinskog vijeća Općine Bosiljevo od 23. 12. 2016. godine klasa: 023-05/16-01/19

Odluka o izmjeni i dopuni Odluke o obračunu i naplati naknade za razvoj Općinskog vijeća Općine Bosiljevo od 8. 12. 2020. godine klasa: 023-05/20-01/6

Odluka o obračunu i naplati naknade za razvoj Općinskog vijeća Općine Krnjak od 30. 6. 2017. godine klasa: 325-01/17-01/08

Članak 12.

Ova Odluka objavit će se u »Narodnim novinama«, a stupa na snagu 1. siječnja 2022. godine.

Ova Odluka objavljuje se na mrežnoj stranici javnog isporučitelja vodnih usluga koji ju je dužan, putem mrežne stranice, držati dostupnom javnosti za cjelokupno vrijeme njezina važenja.

Predsjednik Skupštine
 Komunalnog Duga Resa d.o.o.
 Tomislav Boljar, EMBA, v. r.